b'\n_START_ARTICLE_\nEuodius av Antiokia\n_START_PARAGRAPH_\nEuodius av Antiokia (eller Evodius; d\xc3\xb8d ca \xc3\xa5r 69) er en helgen i kristendommen og en av de f\xc3\xb8rste identifiserbare kristne._NEWLINE_Det er ikke meget som er kjent om ham. Han var hedningekristen (alts\xc3\xa5 ikke av j\xc3\xb8disk byrd) og konverterte til kristendommen under innflytelse av en preken han hadde h\xc3\xb8rt av apostelen Peter. Antiokia var etter det som fremg\xc3\xa5r i Apostlenes gjerninger et av de f\xc3\xb8rste steder der kristendommen ble forkynt ikke bare blant j\xc3\xb8der, men ogs\xc3\xa5 blant hedninger (ikke-j\xc3\xb8der). I denne rike og kosmopolittiske byen bodde det helleniserte j\xc3\xb8der og hedninger, og her var det grobunn for monoteistiske str\xc3\xb8mninger. Her ble ordet \xc2\xabkristne\xc2\xbb hovedsakelig benyttet om gresktalende konvertitter. Peter var biskop i Antiokia, helt til han reiste til Roma Euodius ble if\xc3\xb8lge tradisjonen hans etterf\xc3\xb8lger. _NEWLINE_I \xc3\xa5ret 69 ble Ignatius av Antiokia etterf\xc3\xb8lger av Euodius. Sannsynligvis d\xc3\xb8de Euodius av naturlige \xc3\xa5rsaker._NEWLINE_Han \xc3\xa6res som hellig i b\xc3\xa5de Vestkirken og i \xc3\x98stkirken.'